**ПРЕДЛОГ ЗАКОНА**

**О ПОТВРЂИВАЊУ**

**СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И САВЕТА МИНИСТАРА РЕПУБЛИКЕ АЛБАНИЈЕ О УЗАЈАМНОМ ПРИЗНАВАЊУ ОДОБРЕЊА ОВЛАШЋЕНИХ ПРИВРЕДНИХ СУБЈЕКАТА ЗА СИГУРНОСТ И БЕЗБЕДНОСТ (АЕОS)**

Члан 1.

Потврђује се Споразум између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (АЕОS), сачињен у Тирани, 21. децембра 2021. године на српском, албанском и енглеском језику.

Члан 2.

Текст Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (АЕОS) у оригиналу на српском језику гласи:

**СПОРАЗУМ**

**ИЗМЕЂУ ВЛАДЕ РЕПУБЛИКЕ СРБИЈЕ И САВЕТА МИНИСТАРА**

**РЕПУБЛИКЕ АЛБАНИЈЕ О УЗАЈАМНОМ ПРИЗНАВАЊУ ОДОБРЕЊА ОВЛАШЋЕНИХ ПРИВРЕДНИХ СУБЈЕКАТА ЗА СИГУРНОСТ И**

**БЕЗБЕДНОСТ (АЕОS)**

Влада Републике Србије и Савет министара Републике Албаније (у даљем тексту: Стране),

Узимајући у обзир важност доприноса који олакшавање трговине има на економски развој;

Одлучивши да отклоне препреке у међусобној трговини и да успоставе ближе трговинске односе;

Наглашавајући улогу процеса усклађивања са Европском унијом у погледу узајамног признавања програма овлашћених привредних субјеката (у даљем тексту: АЕО програми);

Решивши да јачају трговинско-економске односе и узајамно разумевање између Страна;

С обзиром на то да су Стране одлучне да унапређују безбедност у промету роба која улази или излази са територија њихових држава, без ометања трговинских токова;

Препознајући да АЕО програми примењују безбедносне захтеве у складу са одговарајућим законима држава Страна, као и међународно признатим стандардима безбедности и усаглашености датим у „SAFE Framework of Standards to Secure and Facilitate Global Trade” (у даљем тексту Оквирни стандарди безбедности - „ SAFE Framework”);

Споразумеле су се о следећем:

**Члан 1.**

**Област примене споразума и органи за спровођење споразума**

Овај споразум се примењује на овлашћене привредне субјекте за сигурност и безбедност (у даљем тексту: АЕОS) који су одобрење добили на основу АЕО програма у државама Странама.

У држави сваке Стране АЕОS уживају олакшице у односу на царинске контроле, као што је прописано у чл. 5. и 6. овог споразума.

За спровођење овог споразума надлежни су:

- у Републици Србији: Министарство финансија - Управа царина

- у Републици Албанији: Министарство финансија и привреде - Генерални директорат царине.

(у даљем тексту: царински органи).

**Члан 2.**

**Међусобно признање издатих одобрења за АЕОS**

У складу са овим споразумом, царински органи држава Страна међусобно признају издата одобрења за АЕОS, под условом да су законодавство и спровођење АЕО програма држава Страна у потпуности усаглашени са правним тековинама Европске уније.

Статус усклађивања и спровођења АЕО програма државе једне Стране потврђује царински орган државе друге Стране, након спроведеног поступка валидације.

**Члан 3.**

**Доследност у спровођењу АЕО програма**

У држави сваке Стране обезбедиће се да:

(а) стандарди који се примењују у сваком АЕО програму треба да буду усаглашени у погледу:

- критеријума за подношење захтева;

- провере испитивања критеријума;

- процеса одобравања; и

- управљања додељеним статусом (праћење, поновна процена, измена, суспензија и укидање).

(б) царински орган државе сваке Стране спроводи свој АЕО програм у складу са принципима и стандардима Оквирних стандарда безбедности - SAFE Framework.

**Члан 4.**

**Одобравање статуса**

Критеријуми за одобравање статуса АЕОS су:

(а) одсуство било које озбиљне повреде или поновљених повреда царинских и пореских прописа, укључујући непостојање кривичних дела која се односе на привредну делатност подносиоца захтева;

(б) поседовање високог нивоа контроле активности и протока робе од стране подносиоца захтева, кроз задовољавајуће вођење пословне евиденције и, по потреби, евиденције о превозу, који омогућава одговарајуће царинске контроле;

(в) финансијска ликвидност, која се сматра доказаном ако подносилац захтева има добро финансијско стање, које му омогућава испуњавање обавеза, с обзиром на пословне активности;

(г) одговарајући сигурносни и безбедносни стандарди, који се сматрају испуњеним ако подносилац захтева докаже да предузима одговарајуће мере како би се обезбедила сигурност и безбедност међународног ланца снабдевања укључујући и области физичког интегритета и контроле приступа, логистичке процесе и руковање одређеним врстама робе, проверу особља и идентификацију својих пословних партнера.

**Члан 5.**

**Олакшице за АЕОS у погледу декларација пре отпреме**

Ако АЕОS подноси у своје име декларацију пре отпреме у облику декларације или декларације за поновни извоз, не захтевају се додатни подаци осим оних наведених у тим декларацијама.

Ако АЕОS подноси, у име неког другог лица које је такође АЕОS, декларацију пре отпреме у облику декларације или декларације за поновни извоз, не захтевају се додатни подаци осим оних наведених у тим декларацијама.

**Члан 6.**

**Повољнији третман за АЕОS у погледу процене и контроле ризика**

АЕОS подлеже мањем броју физичких или документарних контрола него остали привредни субјекти.

Ако АЕОS поднесе улазну сажету декларацију или декларацију за привремени смештај или ако је АЕОS поднео обавештење и омогућио приступ подацима који се односе на његову улазну сажету декларацију у његовом рачунарском систему, царинарница првог уласка, ако је пошиљка одабрана за физичку контролу, о томе обавештава АЕОS. Обавештење се доставља пре него што роба стигне у царинско подручје државе Стране.

Обавештење из става 2. овог члана ставља се на располагање превознику ако се разликује од АЕОS из става 2. овог члана, под условом да је превозник АЕОS и да је повезан са електронским системима који се односе на декларације из става 2. овог члана.

Обавештење из става 2. овог члана не доставља се ако може угрозити контроле које треба извршити или њихове резултате.

Ако АЕОS поднесе декларацију за привремени смештај или декларацију пре допремања робе, царинарница надлежна за прихватање те декларације за привремени смештај или декларације која је поднета пре допремања робе, ако је пошиљка одабрана за царинску контролу, о томе обавештава АЕОS. Обавештење се доставља пре допремања робе царинарници.

Обавештење из става 5. овог члана не доставља се ако може угрозити контроле које треба извршити или њихове резултате.

Ако су пошиљке које је пријавио АЕОS одабране за физичку или документарну контролу, те контроле се врше по приоритетном поступку.

На захтев АЕОS, контроле се могу извршити на другом месту, а не на месту где се роба мора допремити царинском органу.

Обавештења из ст. 2 и 5. овог члана не односе се на царинске контроле о којима је одлучено на основу декларације за привремени смештај или декларације након допремања робе.

**Члан 7.**

**Изузеће од повлашћеног третмана**

Повољнији третман из члана 6. овог споразума не примењује се на царинске контроле у вези са одређеним нивоима повећане опасности или обавезе контроле утврђене у другим прописима.

**Члан 8.**

**Размена информација између страна потписница**

Царински орган државе сваке Стране може, у оправданим случајевима, да суспендује једну или више повластица за АЕОS из државе друге Стране, о чему је дужан да обавести, у писаној форми, царински орган државе друге Стране, у року од пет радних дана од дана доношења одлуке о суспензији, уз образложење за доношење такве одлуке.

Царински органи држава Страна редовно обавештавају један другог о својим АЕОS, што подразумева следеће информације:

1) идентификациони број АЕОS;

2) назив и адресу АЕОS;

3) број одобрења АЕОS;

4) тренутни статус (активан, суспендован, укинут);

5) период током којих је статус промењен;

6) датум од ког одобрење производи правно дејство; и

7) орган који је издао одобрење.

Стране се могу договорити да размењују и више информација од оних наведених у ставу 2. овог члана, у складу са њиховим националним законодавством.

Начин размене информација, системи који ће се користити и период информисања уредиће се Протоколом из члана 11. овог споразума.

**Члан 9.**

**Заштита професионалне тајне и података о личности**

Подаци које размењују царински органи држава Страна уживају заштиту као пословне тајне и подаци о личности, као што је уређено у законима и прописима на територији државе Стране примаоца података.

Подаци из става 1. овог члана не шаљу се другим лицима, осим царинском органу државе предметне Стране, нити их тај орган може користити у друге сврхе, осим оних које су предвиђене овим споразумом.

**Члан 10.**

**Консултације**

Стране ће настојати да у заједничком договору реше проблеме или недоумице које произлазе из примене овог споразума.

Овај споразум може бити измењен само уз писану сагласност Страна.

**Члан 11.**

**Спровођење споразума**

Царински органи држава Страна пре почетка поступка валидације сачиниће Протокол којим ће уредити начин спровођења поступка валидације међусобног признавања АЕОS, као и друга неопходна питања.

**Члан 12.**

**Завршне одредбе**

Овај споразум подлеже потврђивању, ратификацији, прихватању или одобрењу, у складу са захтевима предвиђеним законодавством државе сваке Стране.

Свака Страна ће обавестити другу Страну, писмено, дипломатским путем, да је испуњена неопходна законска процедура за ступање на снагу овог споразума.

Овај споразум ступа на снагу тридесет дана од дана када је друга Страна примила обавештење из става 2. овог члана.

Овај споразум почиње да се примењује након спроведеног поступка валидације у државама обе Стране, у складу са чланом 2. став 2. овог споразума.

Сачињено у Тирани, 21. децембра 2021. године у два оригинална примерка сваки на српском, албанском и енглеском језику, с тим што сви текстови имају подједнаку важност. У случају неслагања у тумачењу, меродаван је текст на енглеском језику.

ЗА ВЛАДУ ЗА САВЕТ МИНИСТАРА

РЕПУБЛИКЕ СРБИЈЕ РЕПУБЛИКЕ АЛБАНИЈЕ

Синиша Мали

министар финансија Делина Ибрахимај

министар финансија и економије

Члан 3.

Овај закон ступа на снагу наредног дана од дана објављивања у „Службеном гласнику Републике Србије - Међународни уговори”.

**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење овог закона је члан 99. став 1. тачка 4. Устава Републике Србије, према комe Народна скупштина потврђује међународне уговоре кад је законом предвиђена обавеза њиховог потврђивања.

**II. Разлози за потврђивање међународног споразума**

Овим законом се омогућава спровођење двостраног међународног Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (АЕОS) и коришћење олакшица у односу на царинске контроле.

Узајамно признавање АЕО дефинисано је одредбом члана 27. став 7. Царинског закона („Службени гласник РС”, број 95/18, 91/19 - др. закон, 144/20 и 118/21), којом царински орган одобрава олакшице које произлазе из статуса овлашћеног привредног субјекта лицима основаним у земљама или на територијама ван царинског подручја Републике Србије, која испуњавају услове и обавезе дефинисане прописима тих земаља или територија, ако су ти услови и обавезе признати у Републици Србији као истоветни онима који се односе на овлашћене привредне субјекте пословно настањене на царинском подручју Републике Србије. Такво одобравање олакшица заснива се на начелу реципроцитета, у складу са међународним споразумима. Стога, наведена одредба Царинског закона је правни основ за узајамно признавање АЕО.

Циљеви овог Споразума су:

* унапређење безбедности у промету роба страна потписница;
* међусобно признавање одобрених статуса овлашћених привредних субјеката за сигурност и безбедност (АЕОS) страна потписница, под условом да су законодавство и спровођење АЕО Програма страна потписница у потпуности усаглашени са прописима Европске уније;
* коришћење олакшица у односу на царинске контроле, односно поједностављења у погледу декларације пре отпреме;
* повољнији третман у погледу процене и контроле ризика (подлеже мањем броју како физичких тако и документарних контрола од других привредних субјеката);
* обавеза размена информација између страна потписница о својим носиоцима одобрења.

Остварење наведених циљева донеће боље пословне могућности у обе државе, унапредити безбедност у промету робе која улази и излази са територија држава страна потписница, без ометања трговинских токова, као и отклањање препрека у међусобној трговини.

**III. Финансијске обавезе које настају извршавањем међународног споразума**

Извршењем Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (АЕОS), не стварају се нове финансијске обавезе за Републику Србију.

**IV . Процена финансијских средстава потребних за извршавање међународног споразума**

С обзиром да се извршењем Споразума између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (АЕОS), не стварају финансијске обавезе за Републику Србију, то за његово извршавање није потребно обезбедити средства из буџета Републике Србије.

**V. Разлози због којих се предлаже да закон ступи на снагу пре осмог дана од дана објављивања у „Службени гласник Републике Србије”**

Предлаже се да закон ступи на снагу пре осмог дана од дана објављивања у „Службеном гласнику Републике Србије” из разлога да би се што пре створиле могућности за пословну заједницу за коришћење бенефитa предвиђених Споразумом између Владе Републике Србије и Савета министара Републике Албаније о узајамном признавању одобрења овлашћених привредних субјеката за сигурност и безбедност (АЕОS) и коришћење олакшица у односу на царинске контроле.

**VI. Разлози за доношење закона по хитном поступку**

Предлаже се доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12 – пречишћен текст), с обзиром да ће овај закон допринети остварењу бољих пословних могућности у обе државе, унапредити безбедност у промету робe која улази и излази са територија страна потписница, без ометања трговинских токова, као и чињеницу да се истим продубљује регионална сарадња, предлаже се доношење закона по хитном поступку.